KOMISIJOS DIREKTYVA 2009/26/EB
2009 m. balandžio 6 d.
iš dalies keičianti Tarybos direktyvą 96/98/EB dėl laivų įrenginių
(Tekstas svarbus EEE)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1996 m. gruodžio 20 d. Tarybos direktyvą 96/98/EB dėl laivų įrenginių (1), ypač į jos 17 straipsnį,
kadangi:
(1)
Laikantis Direktyvos 96/98/EB, turėtų būti taikomos naujausios tarptautinių konvencijų ir bandymo standartų redakcijos.
(2)
Tarptautinių konvencijų ir taikomų bandymo standartų pakeitimai įsigaliojo 2008 m. birželio 30 d. (tą pačia dieną, kurią Direktyva 96/98/EB iš dalies pakeista paskutinį kartą), todėl dėl aiškumo šie pakeitimai turėtų būti įtraukti į minėtą direktyvą.
(3)
Tarptautinė jūrų organizacija ir Europos standartizavimo organizacijos priėmė Direktyvos 96/98/EB A.2 priede išvardytų įrenginių arba jame nors ir neišvardytų, tačiau su minėtos direktyvos tikslais tiesiogiai susijusių įrenginių standartus, įskaitant išsamius bandymo standartus. Todėl tokie įrenginiai turėtų būti atitinkamai įtraukti į A.1 priedą arba perkelti iš A.2 priedo į A.1 priedą.
(4)
Todėl Direktyva 96/98/EB turėtų būti atitinkamai iš dalies pakeista.
(5)
Šioje direktyvoje numatytos priemonės atitinka Jūrų saugumo ir teršimo iš laivų prevencijos komiteto (COSS) nuomonę,
PRIĖMĖ ŠIĄ DIREKTYVĄ:
1 straipsnis
Direktyvos 96/98/EB A priedas pakeičiamas šios direktyvos priedo tekstu.
2 straipsnis
Jei į Direktyvos 96/98/EB A.1 priedą įtrauktas įrenginys, ties kuriuo pirmoje skiltyje įrašyta „naujas įrenginys“ arba kad jis perkeltas iš tos direktyvos A.2 priedo į A.1 priedą, pagamintas iki šios direktyvos 3 straipsnio 1 dalyje nurodytos dienos pagal iki tos dienos valstybėje narėje įsigaliojusias įrenginio tipo patvirtinimo procedūras, toks įrenginys gali būti teikiamas rinkai arba įmontuojamas Bendrijos laivuose dvejus metus nuo minėtos datos.
3 straipsnis
Perkėlimas į nacionalinę teisę
1. Ne vėliau kaip iki 2010 m. balandžio 6 d. valstybės narės priima ir paskelbia įstatymus ir kitus teisės aktus, būtinus laikytis šios direktyvos. Valstybės narės nedelsdamos pateikia Komisijai tų nuostatų tekstus.
Jos taiko šias nuostatas nuo 2010 m. balandžio 6 d.
Valstybės narės, priimdamos šias nuostatas, daro jose nuorodą į šią direktyvą arba tokia nuoroda daroma jas oficialiai skelbiant. Nuorodos darymo tvarką nustato valstybės narės.
2. Valstybės narės pateikia Komisijai šios direktyvos taikymo srityje priimtų nacionalinės teisės aktų pagrindines nuostatas.
4 straipsnis
Ši direktyva įsigalioja dvidešimtą dieną nuo jos paskelbimo Europos Sąjungos oficialiajame leidinyje.
5 straipsnis
Ši direktyva skirta valstybėms narėms.
Priima Briuselyje 2009 m. balandžio 6 d.